CELEX: 32008R1260
Language: lv
Date: 2008-12-10 00:00:00
Title: Komisijas Regula (EK) Nr. 1260/2008 ( 2008. gada 10. decembris ), ar kuru attiecībā uz 23. starptautisko grāmatvedības standartu (SGS) groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002 (Dokuments attiecas uz EEZ)

17.12.2008   
            
            
               LV
            
            
               Eiropas Savienības Oficiālais Vēstnesis
            
            
               L 338/10
            
         
      KOMISIJAS REGULA (EK) Nr. 1260/2008
   (2008. gada 10. decembris),
   ar kuru attiecībā uz 23. starptautisko grāmatvedības standartu (SGS) groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu (1) un jo īpaši tās 3. panta 1. punktu,
   tā kā:
   
               (1)
            
            
               Ar Komisijas Regulu (EK) Nr. 1126/2008 (2) tika pieņemti noteikti starptautiski standarti un to interpretācijas, kas bija spēkā 2008. gada 15. oktobrī.
            
         
               (2)
            
            
               Starptautisko grāmatvedības standartu padome (IASB) 2007. gada 29. martā publicēja 23. starptautiskā grāmatvedības standarta (SGS) “Aizņēmumu izmaksas” pārskatīto redakciju, turpmāk “pārskatītais 23. SGS”. Pārskatītajā 23. SGS nav iekļauts 23. SGS noteikums, saskaņā ar kuru aizņēmumu izmaksas ir izdevumi, tiklīdz tās ir tieši attiecināmas uz kritērijiem atbilstoša aktīva iegādi, būvniecību vai ražošanu. Šādas aizņēmumu izmaksas ir jākapitalizē, un tās veido daļu no aktīva izmaksām. Pārējās aizdevumu izmaksas ir izdevumi. Pārskatītais 23. SGS aizstāj 1993. gadā pārskatīto 23. SGS “Aizņēmumu izmaksas”.
            
         
               (3)
            
            
               Apspriešanās ar Eiropas Finanšu pārskatu padomdevējas grupas (EFRAG) tehnisko ekspertu grupu (TEG) apstiprina, ka pārskatītais 23. SGS atbilst Regulas (EK) Nr. 1606/2002 3. panta 2. punktā izklāstītajiem pieņemšanas tehniskajiem kritērijiem. Saskaņā ar Komisijas 2006. gada 14. jūlija Lēmumu 2006/505/EK, ar ko izveido Grāmatvedības standartu pārskata grupu, lai konsultētu Komisiju par Eiropas Finanšu pārskatu padomdevējas grupas (EFRAG) atzinumu objektivitāti un neitralitāti (3), Grāmatvedības standartu pārskata grupa izskatīja EFRAG atzinumu par apstiprināšanu un informēja Eiropas Komisiju, ka tas ir objektīvs un līdzsvarots.
            
         
               (4)
            
            
               Tāpēc attiecīgi jāgroza Regula (EK) Nr. 1126/2008.
            
         
               (5)
            
            
               Šajā regulā paredzētie pasākumi ir saskaņā ar Grāmatvedību regulējošās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1126/2008 pielikumā 23. starptautisko grāmatvedības standartu (SGS) “Aizņēmumu izmaksas” (pārskatīts 1993. gadā) aizstāj ar 23. starptautisko grāmatvedības standartu (SGS) “Aizņēmumu izmaksas” (pārskatīts 2007. gadā), kas iekļauts šīs regulas pielikumā.
   2. pants
   Uzņēmums piemēro 23. SGS (pārskatīts 2007. gadā), kas iekļauts šīs regulas pielikumā, vēlākais no dienas, kurā sākas tā pirmais finanšu gads, pēc 2008. gada 31. decembra.
   3. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2008. gada 10. decembrī
      
         
            Komisijas vārdā —
         
            Komisijas loceklis
         
         Charlie McCREEVY
         
      
   
   
      (1)  OV L 243, 11.9.2002., 1. lpp.
   
      (2)  OV L 320, 29.11.2008., 1 lpp.
   
      (3)  OV L 199, 21.7.2006., 33. lpp.
   
      PIELIKUMS
      STARPTAUTISKIE GRĀMATVEDĪBAS STANDARTI
      
                  23. SGS
               
               
                  23. SGS “Aizņēmumu izmaksas” (pārskatīts 2007. gadā)
               
            
         Pavairošana atļauta Eiropas Ekonomikas zonā. Visas esošās tiesības saglabātas ārpus EEZ, izņemot tiesības pavairot personīgai lietošanai vai cita godīga darījuma nolūkā. Papildu informāciju var saņemt no Starptautisko grāmatvedības standartu padomes šādā tīmekļa vietnē: www.iasb.org
      
      23. STARPTAUTISKAIS GRĀMATVEDĪBAS STANDARTS
      
         Aizņēmumu izmaksas
      
      PAMATPRINCIPS
      
                  1.
               
               
                  Aizņēmumu izmaksas, kas ir tieši attiecināmas uz kritērijiem atbilstoša aktīva iegādi, būvniecību vai ražošanu, veido šā aktīva izmaksu daļu. Citas aizņēmumu izmaksas atzīst par izdevumiem.
               
            DARBĪBAS JOMA
      
                  2.
               
               
                  Uzņēmums piemēro šo standartu aizņēmumu izmaksu uzskaitē.
               
            
                  3.
               
               
                  Šis standarts neaplūko pašu kapitāla, tajā skaitā priekšrocību kapitāla, kurš nav klasificēts par saistībām, faktiskās vai domātās izmaksas.
               
            
                  4.
               
               
                  Uzņēmumam šis standarts nav jāpiemēro aizņēmumu izmaksām, kas tieši attiecināmas uz turpmāk minēto aktīvu iegādi, būvniecību vai ražošanu:
                  
                              a)
                           
                           
                              uz kritērijiem atbilstošiem aktīviem, kas novērtēti patiesajā vērtībā, piemēram, bioloģiskajiem aktīviem; vai
                           
                        
                              b)
                           
                           
                              uz krājumiem, ko rūpnieciski vai citā veidā atkārtoti saražo lielā daudzumā.
                           
                        
            DEFINĪCIJAS
      
                  5.
               
               
                  Šajā standartā lietoto terminu nozīme ir šāda.
                  
                     Aizņēmumu izmaksas ir procenti un citas izmaksas, kas uzņēmumam rodas saistībā ar līdzekļu aizņemšanos.
                  
                     Kritērijiem atbilstošs aktīvs ir aktīvs, kam obligāti nepieciešams būtisks laika periods, lai tas būtu gatavs paredzētajai lietošanai vai pārdošanai.
               
            
                  6.
               
               
                  Aizņēmumu izmaksas var ietvert:
                  
                              a)
                           
                           
                              procentus par bankas konta pārtēriņu, īstermiņa un ilgtermiņa aizņēmumiem;
                           
                        
                              b)
                           
                           
                              ar aizņēmumiem saistīto diskontu vai uzcenojumu amortizāciju;
                           
                        
                              c)
                           
                           
                              to papildu izmaksu amortizāciju, kas radušās saistībā ar aizņēmumiem;
                           
                        
                              d)
                           
                           
                              finanšu izmaksas, kuras saistītas ar finanšu nomu, ko atzīst saskaņā ar 17. SGS “Noma”; un
                           
                        
                              e)
                           
                           
                              valūtas kursa starpības, kas rodas no aizņēmumiem ārvalstu valūtā, ja tās attiecas uz procentu izmaksu korekciju.
                           
                        
            
                  7.
               
               
                  Atkarībā no apstākļiem par kritērijiem atbilstošu aktīvu var uzskatīt jebkuru no šiem:
                  
                              a)
                           
                           
                              krājumus;
                           
                        
                              b)
                           
                           
                              rūpnieciskas ražotnes;
                           
                        
                              c)
                           
                           
                              spēkstacijas;
                           
                        
                              d)
                           
                           
                              nemateriālos aktīvus;
                           
                        
                              e)
                           
                           
                              ieguldījuma īpašumus.
                           
                        Finanšu aktīvi un krājumi, ko rūpnieciski vai citā veidā saražo īsā laikā, nav kritērijiem atbilstoši aktīvi. Aktīvi, kas iegādes laikā jau ir gatavi paredzētajai lietošanai vai pārdošanai, nav kritērijiem atbilstoši aktīvi.
               
            ATZĪŠANA
      
                  8.
               
               
                  Uzņēmums kapitalizē aizņēmumu izmaksas, kuras ir tieši attiecināmas uz kritērijiem atbilstoša aktīva iegādi, būvniecību vai ražošanu, kā šā aktīva izmaksu daļu. Uzņēmums atzīst citas aizņēmumu izmaksas par izdevumiem tajā periodā, kurā tās radušās.
               
            
                  9.
               
               
                  Aizņēmumu izmaksas, kas ir tieši attiecināmas uz kritērijiem atbilstoša aktīva iegādi, būvniecību vai ražošanu, ietver šā aktīva izmaksās. Šīs aizņēmumu izmaksas kapitalizē kā šā aktīva izmaksu daļu, ja ir ticams, ka tās uzņēmumam dos saimnieciskos labumus nākotnē, un izmaksas var ticami novērtēt. Ja uzņēmums piemēro 29. SGS Finanšu pārskati valstīs ar hiperinflāciju, tas kā izdevumus atzīst to aizņēmumu izmaksu daļu, kas šajā periodā kompensē inflāciju saskaņā ar iepriekšminētā standarta 21. punktu.
               
            Aizņēmumu izmaksas, kuras drīkst kapitalizēt
      
                  10.
               
               
                  Aizņēmumu izmaksas, kas ir tieši attiecināmas uz kritērijiem atbilstoša aktīva iegādi, būvniecību vai ražošanu, ir aizņēmumu izmaksas, no kurām izvairītos, ja nebūtu veikti izdevumi par kritērijiem atbilstošo aktīvu. Kad uzņēmums aizņemas līdzekļus speciāli, lai iegūtu konkrētu kritērijiem atbilstošu aktīvu, aizņēmumu izmaksas, kas ir tieši saistītas ar šo kritērijiem atbilstošo aktīvu, var viegli identificēt.
               
            
                  11.
               
               
                  Var būt grūti noteikt tiešu saistību starp konkrētiem aizņēmumiem un kritērijiem atbilstošo aktīvu, kā arī noteikt aizņēmumus, no kuriem citādi varētu izvairīties. Šīs grūtības rodas, piemēram, kad uzņēmuma finansēšanas darbība tiek koordinēta centralizēti. Grūtības rodas arī tad, ja koncerns lieto dažādus parāda instrumentus, lai aizņemtos līdzekļus ar atšķirīgām procentu likmēm, un aizdod šos līdzekļus citiem šā koncerna uzņēmumiem ar dažādiem nosacījumiem. Citi sarežģījumi rodas, izmantojot aizdevumus, kas denominēti ārvalstu valūtā vai saistīti ar to, ja koncerns darbojas valstīs, kurās ir augsta inflācija, kā arī valūtas kursu svārstību gadījumā. Rezultātā ir grūti noteikt aizņēmumu izmaksu summu, kas ir tieši attiecināma uz kritērijiem atbilstošā aktīva iegādi, un ir nepieciešams izmaksu atbilstības izvērtējums.
               
            
                  12.
               
               
                  Ja uzņēmums speciāli aizņemas līdzekļus, lai iegūtu kritērijiem atbilstošu aktīvu, tad aizņēmumu izmaksu summu, ko drīkst kapitalizēt, uzņēmums nosaka kā faktiskās aizņēmumu izmaksas, kas radušās saistībā ar šo aizņēmumu attiecīgajā periodā, atskaitot ieguldījumu ienākumus par šo aizņēmumu pagaidu ieguldīšanu.
               
            
                  13.
               
               
                  Kritērijiem atbilstošā aktīva finansēšanas pasākumu dēļ uzņēmums var iegūt aizņemtos līdzekļus un tam rodas attiecīgas aizņēmumu izmaksas, pirms visi līdzekļi vai to daļa tiek izmantota izdevumiem par kritērijiem atbilstošo aktīvu. Tādos gadījumos līdzekļus bieži iegulda uz laiku, kamēr jāveic izdevumi par kritērijiem atbilstošo aktīvu. Nosakot aizņēmumu izmaksu summu, ko drīkst kapitalizēt attiecīgajā periodā, ieguldījumu ienākumus, kas nopelnīti par šiem līdzekļiem, atskaita no aizņēmumu izmaksām.
               
            
                  14.
               
               
                  Ja uzņēmums līdzekļus aizņemas vispārēji un izmanto, lai iegūtu kritērijiem atbilstošu aktīvu, aizņēmumu izmaksu summu, ko drīkst kapitalizēt, uzņēmums nosaka, izdevumiem par šo aktīvu piemērojot kapitalizācijas likmi. Kapitalizācijas likme ir vidējās svērtās aizņēmumu izmaksas, kuras attiecina uz uzņēmuma aizņēmumiem, kas attiecīgajā periodā nav atmaksāti, neiekļaujot aizņēmumus, kas ņemti speciāli, lai iegūtu kritērijiem atbilstošo aktīvu. Aizņēmumu izmaksu summa, ko uzņēmums attiecīgajā periodā kapitalizē, nedrīkst pārsniegt to aizņēmumu izmaksu summu, kas uzņēmumam ir radušās šajā periodā.
               
            
                  15.
               
               
                  Aprēķinot vidējās svērtās aizņēmumu izmaksas, dažos gadījumos ir lietderīgi iekļaut visus mātesuzņēmuma un tā meitasuzņēmumu aizņēmumus, bet citos gadījumos ir lietderīgi aprēķināt vidējās svērtās aizņēmumu izmaksas katram meitasuzņēmumam atsevišķi.
               
            Kritērijiem atbilstošā aktīva uzskaites vērtības pārsniegums pār atgūstamo vērtību
      
                  16.
               
               
                  Ja kritērijiem atbilstošā aktīva uzskaites vērtība vai gaidāmās galīgās izmaksas pārsniedz tā atgūstamo vērtību vai neto pārdošanas vērtību, uzskaites vērtību daļēji vai pilnīgi noraksta saskaņā ar citu standartu prasībām. Noteiktos gadījumos vērtības daļēji vai pilnīgi norakstīto summu atjauno saskaņā ar šiem citiem standartiem.
               
            Kapitalizācijas sākums
      
                  17.
               
               
                  Kritērijiem atbilstoša aktīva izmaksās iekļauto aizņēmumu izmaksu kapitalizāciju uzņēmums sāk kapitalizācijas sākuma datumā. Kapitalizācijas sākuma datums ir datums, kad uzņēmums pirmoreiz atbilst visiem šiem nosacījumiem:
                  
                              a)
                           
                           
                              tam radušies izdevumi par aktīvu;
                           
                        
                              b)
                           
                           
                              tam radušās aizņēmumu izmaksas; un
                           
                        
                              c)
                           
                           
                              tas veic darbības, kas ir nepieciešamas, lai sagatavotu aktīvu paredzētajai lietošanai vai pārdošanai.
                           
                        
            
                  18.
               
               
                  Izdevumos par kritērijiem atbilstošo aktīvu ietver tikai tos izdevumus, kuru rezultātā maksāta nauda, nodoti citi aktīvi vai uzņemtas saistības, par kurām jāmaksā procenti. No izdevumiem atskaita jebkurus saistībā ar aktīvu saņemtos maksājumus par paveikto darba daļu un dotācijas (sk. 20. SGS Valsts dotāciju uzskaite un informācijas atklāšana par valsts palīdzību). Aktīva vidējā uzskaites vērtība attiecīgajā periodā, ieskaitot iepriekš kapitalizētās aizņēmumu izmaksas, parasti ir atbilstīga aptuvena izdevumu summa, kurai piemēro kapitalizācijas likmi šajā periodā.
               
            
                  19.
               
               
                  Darbības, kas nepieciešamas aktīva sagatavošanai tā paredzētajai lietošanai vai pārdošanai, ir saistītas ne tikai ar aktīva fizisku izveidi. Tās ietver tehnisko un administratīvo darbu pirms fiziskās izveides sākuma, piemēram, darbības, kas saistītas ar atļauju saņemšanu pirms fiziskās izveides sākuma. Šajās darbībās neietilpst aktīva turēšana, kad nenotiek aktīva stāvokli mainoša ražošana vai attīstīšana. Piemēram, aizņēmumu izmaksas, kuras ir radušās, kamēr zemes gabals tiek pilnveidots, kapitalizē attiecīgajā periodā, kad tiek veiktas darbības, kas saistītas ar pilnveidošanu. Tomēr nedrīkst kapitalizēt aizņēmumu izmaksas, kuras ir radušās, kamēr zemes gabals, kas iegādāts celtniecības nolūkā, tiek turēts bez jebkādām ar pilnveidošanu saistītām darbībām.
               
            Kapitalizācijas apturēšana
      
                  20.
               
               
                  Uzņēmums aptur aizņēmumu izmaksu kapitalizāciju, ja ilgākos periodos tas ir pārtraucis aktīvus kritērijam atbilstošā aktīva attīstīšanas pasākumus.
               
            
                  21.
               
               
                  Uzņēmumam var rasties aizņēmumu izmaksas ilgākā periodā, kurā tas ir pārtraucis darbības, kas nepieciešamas, lai sagatavotu aktīvu tā paredzētajai lietošanai vai pārdošanai. Šīs izmaksas ir izmaksas par daļēji pabeigtu aktīvu turēšanu, kuras nedrīkst kapitalizēt. Tomēr uzņēmums parasti neaptur aizņēmumu izmaksu kapitalizāciju periodā, kad tas veic būtiskus tehniskus un administratīvus darbus. Uzņēmums arī neaptur aizņēmumu izmaksu kapitalizāciju, kad nepieciešams uz laiku pārtraukt aktīva sagatavošanu paredzētajai lietošanai vai pārdošanai. Piemēram, kapitalizācija turpinās ilgākā periodā, kura laikā augsts ūdens līmenis aizkavē tilta celtniecību, ja šāds augsts ūdens līmenis ir raksturīgs konkrētajā ģeogrāfiskajā reģionā celtniecības laikā.
               
            Kapitalizācijas pārtraukšana
      
                  22.
               
               
                  Uzņēmums pārtrauc aizņēmumu izmaksu kapitalizāciju, kad būtībā ir pabeigtas visas darbības, kas nepieciešamas, lai sagatavotu kritērijiem atbilstošo aktīvu tā paredzētajai lietošanai vai pārdošanai.
               
            
                  23.
               
               
                  Aktīvs parasti ir gatavs tā paredzētajai lietošanai vai pārdošanai, kad ir pabeigta aktīva fiziskā izveide, lai gan ierastais administratīvais darbs varētu turpināties. Ja ir nepieciešami vēl tikai nelieli pārveidojumi, piemēram, īpašuma apdare pēc pircēja vai lietotāja specifikācijām, tas nozīmē, ka būtībā visas darbības ir pabeigtas.
               
            
                  24.
               
               
                  Ja uzņēmums pabeidz kritērijiem atbilstošā aktīva būvniecību pa daļām un katru daļu ir iespējams lietot, kamēr pārējo daļu būvēšana turpinās, uzņēmums pārtrauc aizņēmumu izmaksu kapitalizāciju, kad būtībā ir pabeigtas visas darbības, kas nepieciešamas, lai sagatavotu šo daļu tās paredzētajai lietošanai vai pārdošanai.
               
            
                  25.
               
               
                  Piemēram, uzņēmējdarbības parks, ko veido vairākas ēkas, no kurām katru var lietot atsevišķi, ir kritērijiem atbilstošs aktīvs, kura katru daļu ir iespējams lietot, kamēr citu daļu būvniecība turpinās. Savukārt rūpnieciska ražotne (piemēram, tēraudlietuve), kuras visās dažādajās daļās vienā un tajā pašā teritorijā vispirms īsteno vienu, tad citu procesu, ir kritērijiem atbilstošs aktīvs, kas ir jāpabeidz pilnībā, pirms var lietot kādu tā daļu.
               
            INFORMĀCIJAS ATKLĀŠANA
      
                  26.
               
               
                  Uzņēmums atklāj šādu informāciju:
                  
                              a)
                           
                           
                              aizņēmumu izmaksu summu, kas kapitalizēta attiecīgajā periodā; un
                           
                        
                              b)
                           
                           
                              kapitalizācijas likmi, kura piemērota, lai noteiktu aizņēmumu izmaksu summu, ko drīkst kapitalizēt.
                           
                        
            PĀREJAS NOTEIKUMI
      
                  27.
               
               
                  Ja šā standarta piemērošanas dēļ ir jāveic izmaiņas grāmatvedības politikā, uzņēmums piemēro šo standartu aizņēmumu izmaksām, kas ir saistītas ar kritērijiem atbilstošo aktīvu, kura kapitalizācijas sākuma datums sakrīt ar standarta spēkā stāšanās dienu vai ir vēlāk.
               
            
                  28.
               
               
                  Tomēr uzņēmums var noteikt jebkuru citu datumu pirms spēkā stāšanās dienas un piemērot šo standartu aizņēmumu izmaksām, kas saistītas ar visiem kritērijiem atbilstošajiem aktīviem, kuru kapitalizācijas sākuma datums sakrīt ar šo noteikto datumu vai ir vēlāk.
               
            SPĒKĀ STĀŠANĀS DIENA
      
                  29.
               
               
                  Uzņēmums šo standartu piemēro pārskata periodiem, kas sākas 2009. gada 1. janvārī vai vēlāk. Ir pieļaujama arī agrāka piemērošana. Ja uzņēmums piemēro standartu attiecībā uz periodiem, kuri sākas pirms 2009. gada 1. janvāra, tas šo faktu norāda.
               
            23. SGS ATSAUKŠANA (PĀRSKATĪTS 1993. GADĀ)
      
                  30.
               
               
                  Šis standarts aizstāj 23. SGS Aizņēmumu izmaksas, kas pārskatīts 1993. gadā.
               
            
         Papildinājums
         Grozījumi citos paziņojumos
         
            Šā papildinājuma grozījumus piemēro pārskata periodiem, kas sākas 2009. gada 1. janvārī vai vēlāk. Ja uzņēmums piemēro šo standartu kādam agrākam periodam, šim periodam piemēro arī šā papildinājuma grozījumus. Grozītajās rindkopās jaunais teksts ir pasvītrots, bet dzēstais teksts ir pārsvītrots.
         
         А1.   1. SFPS Starptautisko finanšu pārskatu pirmreizēja piemērošana [apstiprināts lietošanai Eiropas Savienībā latviešu valodā kā 1. SFPS Starptautisko finanšu pārskatu standartu pirmā pieņemšana] groza šādi.
         Groza 9., 12. un 13. punktu, pēc 25.H punkta ievieto virsrakstu un 25.I punktu un pievieno 47.G punktu šādā redakcijā.
         
            
                        “9.
                     
                     
                        Citos SFPS ietvertos pārejas noteikumus piemēro tādu uzņēmumu grāmatvedības politiku izmaiņām, kuri jau izmanto SFPS; tos nepiemēro pirmreizēja piemērotāja pārejai uz SFPS, izņemot gadījumus, kas noteikti 25.D, 25.H, 25.I, 34.A un 34.B punktā.
                     
                  
                        12.
                     
                     
                        Šajā SFPS noteikti divu kategoriju izņēmumi principam, ka saskaņā ar SFPS sagatavotai uzņēmuma sākuma bilancei jāatbilst visiem SFPS:
                        
                                    a)
                                 
                                 
                                    13.–25.I un 36.A–36.C punkts piešķir atbrīvojumus no dažām citu SFPS prasībām;
                                 
                              
                                    b)
                                 
                                 
                                    26.–34.B punkts aizliedz dažu citu SFPS aspektu piemērošanu ar atpakaļejošu spēku.
                                 
                              
                  
                        13.
                     
                     
                        Uzņēmums var izlemt izmantot vienu vai vairākus šādus atbrīvojumus:
                        
                                    a)
                                 
                                 
                                    (…)
                                 
                              
                                    l)
                                 
                                 
                                    finanšu aktīvu vai finanšu saistību novērtēšana patiesajā vērtībā to sākotnējās atzīšanas brīdī (25.G punkts);
                                 
                              
                                    m)
                                 
                                 
                                    finanšu aktīva vai nemateriālā aktīva uzskaite saskaņā ar 12. SFPIK Vienošanās par pakalpojumu koncesiju (25.H punkts); un
                                 
                              
                                    n)
                                 
                                 
                                    aizņēmumu izmaksas (25.I punkts).
                                 
                              Uzņēmums šos atbrīvojumus nepiemēro analoģiski citiem posteņiem.
                     
                  Aizņēmumu izmaksas
            
                        25.I
                     
                     
                        Pirmreizējais piemērotājs var piemērot 23. SGS Aizņēmumu izmaksas 2007. gada redakcijas 27. un 28. punktā ietvertos pārejas noteikumus. Par šajos punktos minēto spēkā stāšanās dienu uzskata 2009. gada 1. janvāri vai dienu, kad notikusi pāreja uz SFPS, ja tā ir vēlāk.
                     
                  
                        47.G
                     
                     
                        Uzņēmums piemēro pievienotos 13. punkta n) apakšpunktu un 25.I punktu pārskata periodiem, kas sākas 2009. gada 1. janvārī vai vēlāk. Ja uzņēmums piemēro 23. SGS kādam agrākam periodam, šim periodam piemēro arī minētos grozījumus.”
                     
                  
         A2.   1. SGS Finanšu pārskatu sniegšana 110. punkta pēdējo teikumu svītro.
         A3.   7. SGS Naudas plūsmas pārskati 32. punktu groza šādi.
         
            
                        “32.
                     
                     
                        Attiecīgajā periodā izmaksāto procentu kopsummu norāda naudas plūsmas pārskatā neatkarīgi no tā, vai tā ir atzīta par izdevumiem peļņas vai zaudējumu aprēķinā vai kapitalizēta saskaņā ar 23. SGS Aizņēmumu izmaksas.”
                     
                  
         A4.   11. SGS Būvlīgumi 18. punkta pēdējo teikumu groza šādi.
         
            
                        “18.
                     
                     
                        Aizņēmumu izmaksas ietver arī izmaksas, kuras var attiecināt uz līguma darbību kopumā un kuras var attiecināt uz konkrētiem līgumiem.”
                     
                  
         A5.   16. SGS Pamatlīdzekļi 23. punktu groza šādi.
         
            
                        “23.
                     
                     
                        Pamatlīdzekļu objekta izmaksas ir ekvivalentas cenai ar tūlītēju samaksu atzīšanas datumā. Ja maksājumu atliek, pārsniedzot parastos kredīta termiņus, starpību starp ekvivalento tūlītējas samaksas cenu un maksājuma kopsummu atzīst par kreditēšanas perioda procentu izdevumiem, izņemot, ja šādus procentus kapitalizē saskaņā ar 23. SGS.”
                     
                  
         A6.   38. SGS Nemateriālie aktīvi 32. punktu groza šādi.
         
            
                        “32.
                     
                     
                        Ja maksājumu par nemateriālo aktīvu atliek, pārsniedzot parastos kredīta termiņus, tā izmaksas ir ekvivalentas cenai ar tūlītēju samaksu. Starpību starp šo summu un maksājumu kopsummu atzīst par kreditēšanas perioda procentu izdevumiem, izņemot, ja to kapitalizē saskaņā ar 23. SGS Aizņēmumu izmaksas.”
                     
                  
         A7.   SFPIK 1. interpretācijas Izmaiņas pastāvošajās atbrīvošanas, atjaunošanas un tamlīdzīgās saistībās [apstiprināts lietošanai Eiropas Savienībā latviešu valodā kā SFPIK 1. interpretācija Izmaiņas esošajās pārtraukto darbu, atjaunoto darbu un līdzīgās saistībās] 8. punktu groza šādi.
         
            
                        “8.
                     
                     
                        Periodisku diskonta likmes samazināšanu atzīst peļņā vai zaudējumos par finanšu izmaksām to rašanās brīdī. Saskaņā ar 23. SGS kapitalizācija nav atļauta.”